《题陶威公庙》
宋代·杨杰

四海生灵困，柴桑牧札瘥。奸臣窥社稷，盟主奋干戈。

百甓防休逸，分阴贵切磋。升天九重逼，破贼一亟多。

贪吏羞移柳，游民愧盗禾。母贤移训诲，友益愿渐磨。

鹤化丧家客，龙飞古壁梭。南州浸馀泽，东晋决颓波。

诫重樗蒲戏，声腾仕女歌。中原力难致，白首泪滂沱。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。